Document ID: 32015D0206

РЕШЕНИЕ ЗА ИЗПЪЛНЕНИЕ (ЕС) 2015/206 НА КОМИСИЯТА
от 9 февруари 2015 година
за одобряване на ефективните външни светлини с използване на светодиоди на Daimler AG като иновативна технология за намаляване на емисиите на CO2 от леки пътнически автомобили съгласно Регламент (ЕО) № 443/2009 на Европейския парламент и на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
като има предвид, че:
(1)
Производителят Daimler AG („заявителят“) е подал на 14 ноември 2013 г. заявление за одобряване като иновативна технология на ефективни външни светлини с използване на светодиоди (LED). Пълнотата на заявлението бе оценена в съответствие с член 4 от Регламент за изпълнение (ЕС) № 725/2011 на Комисията (2). Комисията установи, че в първоначалното заявление липсва част от необходимата информация и поиска от заявителя да я допълни. Заявителят предостави изискваната информация на 14 май 2014 г. Установено бе, че заявлението е пълно и периодът за оценката на заявлението от Комисията започна да тече от деня след датата на официалното получаване на пълната информация, т.е. от 15 май 2014 г.
(2)
Заявлението бе оценено в съответствие с член 12 от Регламент (ЕО) № 443/2009, Регламент за изпълнение (ЕС) № 725/2011 и Техническите указания за изготвяне на заявления за одобряване на иновативни технологии в съответствие с Регламент (ЕО) № 443/2009 (Техническите указания) (3).
(3)
Заявлението се отнася за ефективните външни светлини с използване на светодиоди в предните фарове за къси светлини, предните фарове за дълги светлини, предните габаритни светлини и осветлението на регистрационния номер. Този технологичен комплект е подобен на иновативните технологии, одобрени като екоиновация с решения за изпълнение 2013/128/ЕС (4) и 2014/128/ЕС (5) на Комисията. Следва също да се отбележи, че заявлението на Daimler AG се основава на опростения подход, описан в Техническите указания, подобно на заявлението, одобрено по-рано с Решение 2014/128/ЕС, докато заявлението, одобрено с Решение 2013/128/ЕС, се основава на цялостния подход.
(4)
Комисията смята, че предоставената в заявлението информация показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
(5)
Заявителят е доказал, че светодиоди се използват за предни къси светлини, предни дълги светлини, предни габаритни светлини и осветление на регистрационния номер при не повече от 3 % от новите леки пътнически автомобили, регистрирани през референтната 2009 година. В потвърждение на това заявителят се позовава на техническите указания, дадени в резюмето на доклада Light Sight Safety на Европейската асоциация на доставчиците на автомобилни части (CLEPA). Заявителят използва предварително определени функции и усреднени данни в съответствие с опростения подход, формулиран в Техническите указания.
(6)
В съответствие с опростения подход, описан в Техническите указания, Заявителят е използвал халогенни светлини като базова технология за демонстриране на способността за намаляване на емисиите на СО2 на ефективните външни светлини с използване на светодиоди в предните фарове за къси светлини, предните фарове за дълги светлини, предните габаритни светлини и осветлението на регистрационния номер.
(7)
Заявителят предостави методика за изпитване на намаляването на емисиите на CO2, която включва формули, съответстващи на формулите, дадени в Техническите указания за опростения подход по отношение на осветителните функции. Като се има предвид, че заявителят е подал заявление за представляващ технологично иновативен комплект от ефективни външни светлини с използването на светодиоди, Комисията счита за уместно да промени формулите за изчисляване на намалението на емисиите на СО2, така че да изразяват общите намаления на емисиите на СО2, дължащи се на комплекта светлини. Поради това методиката, описана в приложението към настоящото решение, се различава по някои съществени елементи от методиката, одобрена с Решение за изпълнение 2014/128/ЕС. Комисията счита, че методиката на изпитване ще осигури резултати от изпитванията, които ще са проверими, възпроизводими и съпоставими, и че тя е в състояние да покаже по реалистичен начин ползите от иновативната технология във връзка с емисиите на CO2 с голяма статистическа значимост, в съответствие с член 6 от Регламент за изпълнение (ЕС) № 725/2011.
(8)
Също така Комисията е на мнение, че заявителят е доказал по задоволителен начин, че намалението на емисиите, постигано с иновативната технология, е най-малко 1 g CO2/km.
(9)
Тъй като при изпитването за одобряване на типа във връзка с емисиите на СО2 по Регламент (ЕО) № 715/2007 на Европейския парламент и на Съвета (6) и Регламент (ЕО) № 692/2008пна Комисията (7) не се изисква включване на външните светлини, Комисията е удовлетворена, че въпросните светлини не са обхванати в стандартния цикъл на изпитване.
(10)
Включването на тези светлини е задължително, за да се осигури безопасна експлоатация на превозното средство, така че не зависи от избора на водача. Въз основа на това Комисията смята, че производителят следва да се счита за отговорен за намалението на емисиите на CO2, дължащо се на използването на светодиоди.
(11)
Комисията установи, че верификационният доклад е изготвен от TÜV NORD Mobilität GmbH & Co. KG, който е независим и сертифициран орган, и че докладът потвърждава констатациите, посочени в заявлението.
(12)
При тези обстоятелства Комисията счита, че не следва да бъдат повдигани възражения срещу одобряването на въпросната иновативна технология.
(13)
Всеки производител, който желае да се възползва от намаление на средните си специфични емисии на CO2, за да постигне своята цел за специфични емисии посредством намалението на CO2 в резултат на използването на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011 да се позове на настоящото решение в заявлението си за издаване на сертификат на ЕС за одобряване на типа за съответните превозни средства.
(14)
За целите на определянето на общия код за екологични иновации, който да бъде използван в съответните документи за одобряване на типа в съответствие с приложения I, VIII и IX към Директива 2007/46/ЕО на Европейския парламент и на Съвета (8), следва да бъде посочен индивидуален код, който да бъде използван за иновативната технология, одобрена с настоящото решение.
(15)
Предстои да изтече срокът за оценяване на иновативната технология по член 10, параграф 2 от Регламент за изпълнение (ЕС) № 725/2011. Поради това е уместно настоящото решение да влезе в сила възможно най-скоро,
ПРИЕ НАСТОЯЩОТО РЕШЕНИЕ:
Член 1
1. Ефективните външни светлини с използване на светодиоди (LED), предназначени за използване в превозни средства от категория M1, се одобряват като иновативна технология по смисъла на член 12 от Регламент (ЕО) № 443/2009.
2. Намалението на емисиите на CO2 в резултат на използването на ефективните външни светлини с използване на светодиоди по параграф 1 се определя съгласно методиката, описана в приложението.
3. Индивидуалният код за екоиновация, който следва да се вписва в документацията за одобряване на типа по отношение на одобрената с настоящото решение за изпълнение иновативна технология, е „10“.
Член 2
Настоящото решение влиза в сила на седмия ден след деня на публикуването му в Официален вестник на Европейския съюз.
Съставено в Брюксел на 9 февруари 2015 година.

Labels: 3
7
8
20